CELEX: C2007/082/24
Language: da
Date: 2007-04-14 00:00:00
Title: Sag C-12/07: Anmodning om præjudiciel afgørelse indgivet af Tribunale civile di Genova (Italien) den 18. januar 2007 — Autostrada dei Fiori SpA, AISCAT, Associazione Nazionale dei Gestori delle Autostrade mod Governo della Repubblica Italiana, Ministero delle Infrastrutture e dei Trasporti, Ministero dell'Economia e delle Finanze, og Azienda nazionale autonoma delle strade (ANAS)

14.4.2007   
            
            
               DA
            
            
               Den Europæiske Unions Tidende
            
            
               C 82/12
            
         Anmodning om præjudiciel afgørelse indgivet af Tribunale civile di Genova (Italien) den 18. januar 2007 — Autostrada dei Fiori SpA, AISCAT, Associazione Nazionale dei Gestori delle Autostrade mod Governo della Repubblica Italiana, Ministero delle Infrastrutture e dei Trasporti, Ministero dell'Economia e delle Finanze, og Azienda nazionale autonoma delle strade (ANAS)
   (Sag C-12/07)
   (2007/C 82/24)
   Processprog: italiensk
   Den forelæggende ret
   Tribunale civile di Genova
   Parter i hovedsagen
   
      Sagsøgere: Autostrada dei Fiori SpA, AISCAT, Associazione Nazionale dei Gestori delle Autostrade
   
      Sagsøgte: Governo della Repubblica Italiana, Ministero delle Infrastrutture e dei Trasporti, Ministero dell'Economia e delle Finanze, og Azienda nazionale autonoma delle strade (ANAS)
   Præjudicielle spørgsmål
   
               1)
            
            
               Domstolen anmodes om at oplyse, om et retssubjekt — der drives som et aktieselskab, og som har det formål, den funktion og de beføjelser til at intervenere på markedet, som ANAS spa har fået tillagt af den italienske lovgiver, (jf. herved navnlig retsakterne til oprettelse af det nye retssubjekt, ANAS' vedtægter, som er godkendt ved interministerielt dekret af 18.12.2002, de nye bestemmelser i artikel 2, stk. 82-90 i lovdekret af 3.10.2006, ophøjet til lov med de ændringer, der er foretaget af finansloven for 2007 ved artikel 1, stk. 2034) — kan anses for en (offentlig) virksomhed i fællesskabsretlig forstand og med de retsvirkninger, der følger af fællesskabsretten, og om den dermed er omfattet af konkurrencereglerne (traktatens artikel 86)?
               Såfremt første spørgsmål besvares bekræftende, spørges:
            
         
               2)
            
            
               Er et regelsæt som det i sagen omhandlede, der er ophøjet til lov ved lov nr. 286/2006, hvorved der fastsættes en »eventuel ret til erstatning «som kompensation for den vidtrækkende ekspropriationsbeføjelse, der er tillagt en konkurrerende offentlig virksomhed som ANAS spa, foreneligt med fællesskabsretten, henset til den fællesskabsretlige beskyttelse af den private ejendomsret, der er en grundlæggende rettighed?
            
         
               3)
            
            
               Er fællesskabsretten, navnlig konkurrencereglerne og reglerne om det indre marked (artikel 43 EF ff. og artikel 81 EF ff.), henset til de i sagen omhandlede bestemmelser, herunder ændringerne ved stadfæstelsen og ændringerne til finansloven for 2007, til hinder for, at et selskab som ANAS spa med det offentlige som eneaktionær — midlertidigt, men uden, at der fastsættes en ubetinget frist — tillægges beføjelse til at udføre offentlige tjenesteydelser eller til at forvalte offentlig infrastruktur uden afholdelse af udbudsforretning?
            
         
               4)
            
            
               Er den fællesskabsretlige procedure for tildeling af offentlige kontrakter til hinder for, at en medlemsstat udvider den ordning, der er fastsat i direktiverne vedrørende udbud af kontrakter om leverancer og tjenesteydelser, til også at gælde »vertikale «operationer, der udføres af private virksomheder, idet medlemsstaten desuden forbeholder sig retten til at udpege medlemmerne af de besluttende udbudskommissioner?
            
         
               5)
            
            
               Foreligger der statsstøtte i strid med artikel 87 EF ff. i forbindelse med finansielle foranstaltninger, der er indført til fordel for ANAS i medfør af artikel 7, stk. 12, i lovdekret nr. 138/2002 og artikel 7, stk. 1e, i lovdekret nr. 138/2002 samt artikel 1, stk. 453, i finansloven for 2005 (lov nr. 311 af 30.12.2004), der gør det muligt for ANAS spa at opnå lån på lempelige vilkår fra Cassa depositi e Prestiti s.p.a. samt foranstaltninger svarende til dem, der er indført ved artikel 1, stk. 299, litra c), og stk. 453 i lov nr. 311/2004 (finansloven for 2005) og/eller i medfør af artikel 76, stk. 2, i lov nr. 289/2003, hvorved ANAS spa tilføres betydelige offentlige tilskud, der er klart øremærket til infrastrukturarbejder, men uden en forpligtelse til at føre et særskilt regnskab, for så vidt som ANAS spa indrømmes fordele, der ikke indrømmes de private konkurrenter, og der ikke føres et særskilt regnskab herfor? Og foreligger der tillige statsstøtte ved en foranstaltning såsom forlængelsen af ANAS spa's koncession, der gør det muligt for ANAS at undgå udbudsproceduren, samt ved bestemmelser som dem, der er indført ved artikel 2 i lov nr. 286/2006 (som ophøjer lovdekret nr. 262/2006 til lov), stk. 87 og 88, hvori det fastsættes, at ANAS spa automatisk kan indtræde — midlertidigt, men uden, at der fastsættes en frist for varigheden — i private underkoncessionsforhold ved disses udløb?